**Pâine de la iepuraşi**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Încărcat cu o mulţime

De sacoşe, iepuraşul,

A pornit de dimineaţă

Să cutreiere oraşul.

Bate pe la uşi şi strigă:

– Hei, deschide-ţi, copilaşi!

Iarăşi v-am adus pâinică,

Pâine de la iepuraşi!

– Nu deschid, răspunde Nicu,

Sunt un puşti, sunt doar un pici.

Pâinea-i bună, dar mai bine

Pleacă iute de aici.

Ai putea să fii un lup

Care îşi toceşte dinţii!

Vino să-mi aduci bucate

Când acasă sunt părinţii.

– Vai, copile, ai dreptate!

Am şi eu vreo zece pui

Şi-i învăţ să nu deschidă

Uşa casei nimănui.

Pâinea de la iepuraş

Toată lumea de mult ştie,

E cea mai gustoasă pâine,

Dar… o duc la băcănie.

De acolo mama ta

O să ţi-o aducă acasă.

Pâine de la iepuraş

O să ai oricând pe masă.